Dr. Valida Repovac-Nikšić, vanredna profesorica Fakulteta političkih nauka Univerziteta u Sarajevu, predsjednica

Dr. Šaćir Filandra, redovni profesor Fakulteta političkih nauka Univerziteta u Sarajevu, mentor, član

Dr. Adnan Džafić, vanredni profesor Fakulteta političkih nauka Univerziteta u Sarajevu, član

Sarajevo, 03.11.2022. godine

**VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59. (tačka m) Statuta Univerziteta u Sarajevu, a u vezi sa članovima 40. Pravila studiranja za treći ciklus studija Univerziteta u Sarajevu, Senat je na 48. redovnoj sjednici održanoj 29. 06. 2022. godine donio Odluku o obrazovanju Komisije za ocjenu radne verzije doktorske disertacije kandidata Ervina Sejdinovića, MA pod naslovom **NACIONALNA DRŽAVA U PROCESU GLOBALIZACIJE: OTPORI I PERSPEKTIVE,** u sastavu: Dr. Valida Repovac-Nikšić, vanredna profesorica, predsjednica, Dr. Šaćir Filandra, redovni profesor, mentor, član, Dr. Adnan Džafić, vanredni profesor, član.

U skladu sa članom 41. Pravila studiranja za treći ciklus studija na Univerzitetu u Sarajevu, dana 19.07.2022. godine zakazana je i održana prezentacija radne verzije doktorske disertacije doktoranta Ervina Sejdinovića. Nakon što su članovi Komisije u navedenom sastavu saslušali efektno i nadasve uvjerljivo izlaganje doktorskog kandidata Ervina Sejdinovića vezanog za njegovu radnu verziju doktorske disertacije, Komisija je sugerisala kandidatu da u završnom poglavlju obradi neke od aktualnih društvenih fenomena koji se tiču odnosa nacionalne države i procesa globalizacije, što je u korigiranoj verziji kandidat i učinio.

Korigovana verzija doktorske disertacije je potom upućena na Univerzitet na softversku provjeru, tj. detekciju plagijarizma. Poslije pažljivog uvida u dostavljeni izvještaj softverske provjere iz koga je vidljivo da se radi o neupitno autentičnom tekstu, Komisija je na osnovu člana 43. stav (1) Pravila studiranja za treći ciklus studija na Univerzitetu u Sarajevu sačinila sljedeći

**I Z V J E Š T A J**

**Biobibliografija kandidata:**

Ervin Sejdinović je rođen 16. decembra 1992. godine u Tuzli, od oca Mevludina i majke Envire. Osnovnu školu je završio u Gnojnici, opština Lukavac. Nakon završetka osnovne škole, 2007. godine, upisuje Behram-begovu medresu u Tuzli. Nakon završetka Behram-begove medrese, 2011. godine, upisuje prvi ciklus studija Filozofija-sociologija na Filozofskom fakultetu Univerziteta u Tuzli. Studijski odsjek Filozofija-sociologija, kandidat završava u roku sa prosjekom ocjena 9,92. Tema diplomskog rada nosila je naslov „Ideologija srbijanskog velikodržavlja i genocid nad Bošnjacima.“ Nakon završetka prvog ciklusa studija, upisuje drugi ciklus studija Sociologije na Filozofskom fakultetu Univerziteta u Tuzli. Od septembra 2016. godine, kandidat je zaposlen na poslovima nastavnika filozofije, sociologije i logike u Behram-begovoj medresi. Master rad brani krajem januara 2018. godine na temu „Velikosrpski nacionalni programi i genocid nad Bošnjacima.“ Od 18. februara 2018. godine, kandidat je u zvanju asistenta na užoj naučnoj oblasti Sociologija na Univerzitetu u Tuzli. Drugi ciklus studija kandidat je završio sa prosjekom ocjena 9,2. U novembru 2018. godine, kandidat je primljen na treći ciklus studija Sociologije na Fakultetu političkih nauka Univerziteta u Sarajevu. Ervin Sejdinović je oženjen suprugom Ernom. Do sada je pisao za naučni časopis Novi Muallim kao i za godišnjak Behram-begove medrese „Kapija“. Za iste naučne časopise trenutno piše nove naučne radove. Od 2016. godine sarađuje sa Forreruner Federation, nevladinom organizacijom iz SAD-a u oblasti liderstva i poduzetništva. Od objavljenih radova ističemo dvije studije: „*Utjecaj modernizacije i globalizacije na porodicu“*, Novi Muallim, Sarajevo, 2022., UDK 316-4:316.356.2, DOI 10.26340/muallim.v23i89.1929, E-ISSN: 2566-3208, ISSN: 1512-6560, te *„Moderna i(ili postmoderna)“*, Kapija – Godišnjak Behram-begove medrese u Tuzli 2020/2021., Tuzla, OFF-SET, 2022., ISBN 2303-7075.

**Prikaz sadržaja disertacije:**

U **Prvom** poglavlju disertacije pod naslovom „Osnovni pojmovi istraživanja“ kandidat je teorijski elaborirao kategorije nacionalne države i globalizacije te iznio čitav spektar različitih viđenja ovih socioloških pojmova i društvenih fenomena. U pokušajima definiranja pojma „nacija“ kandidat iznosi da se mogu napraviti određene klasifikacije poput primordijalističkih i modernističkih definicija. Primordijalisti gledaju na naciju kao na nešto prirodno, urođeno i svojstveno ljudima dok modernisti smatraju da je nacija moderni koncept odnosno proizvod kapitalizma. Kapitalizam je formirao tlo na kojem su nacije izrastale. Nacionalizam i nacionalna država jesu moderni fenomeni koji se vežu za nastanak političko društvene kategorije države. Vrijednosti, zajedništvo ekonomije, teritorija i granice su prema ovom određenju elementi koji čine naciju od vremena same njene pojave do danas. Tako i u razvijanju društveno-političkih formacija, od plemena preko naroda do nacije i nacionalne države ne može da postoji vakum i da se desi da u jednom povijesnom momentu nastane nacionalna država bez ikakve povezanosti sa onim prošlim. Ona je jedna faza razvoja ljudskog društva u njegovom povijesnom hodu. Subjektivistički pristupi stavljaju akcenat na zajedničku svijest kao osnovu pripadanja naciji što je jednodimenzionalno shvatanje. Svi “prednacionalni” elementi, poput religijskih zajednica, su evoluirali i na određeni način su sastavni elementi nacije. Nacija poznaje isključivo jedan cilj: opstati i biti nacionalnom državom. Država je okvir u kojem se nacija razvija i čuva. Sa druge strane, država svoju puninu dobija nacijom. Njihov odnos je komplementaran.

U ovom poglavlju su obrađena i određenja globalizacije koja su multidemnzionalna, tačnije svako određenje promatra drugačiji aspekt globalizacije. Prvo pominjanje pojma globalizacija dešava se, indikativno, nakon Drugog svjetskog rata. Najčešći pominjan aspekt globalizacije je ekonomski. Preciznije, globalizacija se shvata kao pomoćno sredstvo širenja kapitalizma. Ima nekoliko sličnih pojmova globalizaciji. To su pojmovi internacionalizacija i regionalizacija. Kod internacionalizacije i regionalizacije se stvaraju interesne savezi koji su prisutni dok se ostvaruju interesi. U globalizaciji se stvaraju mreže u kojima društveni odnosi bivaju gotovo nepovratno promijenjeni. Oni bivaju determinisani smislom koji nameću globalni centri moći. Nivelacija i homogenizacija su jedni od rezultata globalizacije Sama modernizacija podrazumijeva globalizaciju. Širenje obrazaca modernizacije po cijelom svijetu, zapravo je trasiralo puteve globalizacijskom procesu. Tako da i oni rizici koje globalizacija sa sobom nosi postaju implicitno prihvaćeni, čak i opravdani. Njihovo opravdanje je u temeljeno u samom određenju globalizacije jer protok informacija, robe i ljudi podrazumijeva i protok dezinformacija, robe loše kvalitete i ljudi koji sa sobom donose opasnosti i rizike. Podrazumijeva ne samo ideologiju već i praksu koja oblikuje svakodnevni život. Općenito govoreći globalizacija je širenje jedinstvenih kultura po cijelom svijetu. Šolte ističe šest teorija globalizacije: liberalizam, politički realizam, marksizam, konstruktivizam, postmodernizam i feminizam. Oblikovanje lokalnih zbivanja događajima koji su miljama daleko, dešava se upravo zahvaljujući mass-medijima. Društveni život je danas više oblikovani takvim događajima umjesto onim lokalnim, pa čak i događajima unutar porodice. Globalizacija nastoji nastupiti sveobuhvatno. U tim nastojanjima dolazi do otpora globalizacijskim procesima. Oni nastaju ili zbog opasnosti koje globalizacija sa sobom nosi, u smislu da problem koji je nastao na lokalnom nivou ima potencijal da se prenese na globalni nivo, i zbog težnje ka očuvanju vlastite kulture. Sažimanje vremena i prostora uzrokovano razvojem informacijskih tehnologija dovodi nas do mogućnosti da se preko istih formira željena istina.

Proces globalizacije, koji se najčešće i najednostavnije određuje kao slobodan protok ljudi, roba i informacija, nije jednodimenzionalan. Označava također duboke društvene promjene koje omogućuju “sve snažniju integraciju i homogenizaciju zajednica i kultura diljem svijeta. Primjetna je i kontratendencija: pokreti za odcjepljenjem i decentralizacijom u društvima željnima oblikovati ili očuvati zasebne identitete pod naletom učinaka globalizacije i integracije” (Lakoff 2000: 77). Nacionalna država, kao kategorija koja nastaje daleko ranije od savremenih procesa globalizacije, se u mnogim slučajevima, pod utjecajem globalizacije, transformirala i svoje nadležnosti prenosila na određene nadnacionalne institucije. Reakcije na globalizaciju su različite i formiraju se naspram njenih refleksija na društva. Ako se globalizacija shvata kao “vesternizacija” (Šolte, 2009: 59), zagovornici jačanja nacionalne države, posebno pripadnici etničkog nacionalizma, suprostavljaju se toj globalizaciji koja se odvija kao proces homogeniziranja kultura. U početku 20. stoljeća nacionalna država bila je jedina kategorija u globalnoj saradnji ali i sukobima. U drugoj polovici 20. stoljeća, ulogu nacionalne države u savremenim globalnim procesima preuzele su nadnacionalne organizacije koje su nastale prije svega kao poslovne korporacije. U međuodnosu nacionalne države i globalizacije moguće je razlikovati tri teorijsko-praktična modela: “*neoliberalno, reformističko i radikalno-konstestativno stajalište.”* (Kalanj 2007)*.* Neoliberalni pristup naslanja se na teorijske ideje o slobodnoj trgovini, koja implicira uvjerenje da državne granice ne bi smjele predstavljati barijere stvarnoj alokaciji resursa u svjetskoj ekonomiji. Neoliberali su ne samo oživjeli nego i pojačali klasična liberalna stajališta protiv proaktivne državne intervencije kao direktivnog i ograničavajućeg faktora tržišnih operacija. Reformističko stajalište nije otvoreni protivnik globalizacije. Zalaže se za drugačije organizacijska načela i institucije. Postoje dvije različite verzije radikalizma. Po mišljenju metodoloških tradicionalista globalizacija je destruktivna i nepopravljiva, preostaje jedino da se ona zaustavi i da se preusmjeri njen trend. Pripadnici alternativno-proaktivnog odnosa prema globalizaciji se ne zalažu za povratak u predglobalizacijsko stanje već za esencijalno kritičko preispitivanje globalizacije kao izraza jednodimenzionalnog shvatanja (Kalanj 2007: 139-148). Postoje stavovi da savremeni globalizacijski procesi, prije svega kulturna integracija kao dih istih procesa, neće značiti kraj nacionalne države ali će se ograničiti djelovanje nacije-države na način da u svojim aktivnostima mora uvažavati svoje odnose sa drugim državama i nadnacionalnim institucijama. Te nadnacionalne institucije su i nastale kao potreba niveliranje sukoba izazvanih etničkim nacionalizmom. Sa drugog stajališta, “doba globalizacije je i doba ponovnog oživljavanja nacionalizma koje se očituje i u osporavanju ustanovljenih nacionalnih država i u raširenoj obnovni identiteta na osnovi nacionalnosti, uvijek učvršćenoj u odnosu na ono što je strano (Castells 2002: 37). Proces globalizacije za posljedicu ima nužnost postojanja oblika vlasti koji nadilaze nacionalnu državu ali te nadnacionalne formacije ne mogu realizirati određena nacionalno-politička prava koja su predmet onoga što građani traže. Te nacionalne potrebe može da realizira samo nacionalna država jer “ekonomska globalizacija teško da će potkopati naciju bilo kao političku zajednicu bilo kao ekonomiju” (Katunarić 2003: 251). Nacionalna država je politički okvir unutar kojeg se ostvaruje ekonomska, kulturološka, sigurnosna i svaka druga društvena funkcija.

Doktorska disertacija je imala za cilj dati odgovor na pitanje da li proces globalizacije ukida nacionalnu državu? Globalizacija kao društveni proces i nacionalna država kao društvena, pravna i politička kategorija su društvene činjenice u međuodnosu. Kao rezultat tog odnosa nastaju nadnacionalne institucije. Ta “međuzavisnost (nacionalne države i globalizacije) sama po sebi ne proizvodi nadnacionalni identitet, a još manje nadnacionalne institucije, ali može aktivirati odbrambene mehanizme ultranacionalističkog odnosno “plemenskog” tipa”(Cerutti 2006: 55). Različite dimenzije globalizacije ostvaruju različite utjecaje na različite podsisteme nacionalne države. U nekim slučajevima, nacionalna država organizuje otpore procesu globalizacije dok u drugim slučajevima koristi slobodu kretanja informacija, ljudi i robe kako bi osnažila sve vrste svog kapitala. “Mnogi autori upravo zato s nailazećom globalnom erom vide i nadolazak kraja nacionalne države, a time i demokracije. Kraj nacije sa sobom donosi smrt politike – piše Jean-Marie Guehenno” (Beck 2001: 255).

U **Drugom** poglavlju pod nazivom „Analiza i interpretacija rezultata istraživanja“ obrađeni su fenemomeni etničke i građanske identifikacije, nacije i nacionalizma, naroda i nacije, uloge nacionalne države u savremenim globalizacijskim procesima, otpori globalizaciji te propitane perspektive nacionalne države.

U poglavlju se identifikuju i obrasci otpora koje nacionalna država pruža globalizaciji kao i njene perspektive. Predstavljene su dvije različite vrste nacionalne identifikacije: građanska i etnička. Pojmu nacionalizam se ne može prići jednoznačno. Razlog tome je postojanje različitih vrsta nacionalizma. Postoji etnička i građanska nacionalna identifikacija Politički nacionalizam, odnosno etatizam, za svoj osnov ima institucionalizam. U takvoj vrsti nacionalizma, stvaranje institucija odnosno države kao političkog okvira daje osnov za nacionalizam. Bilo rođenjem ili naturalizacijom čovjek postaje pripadnik nacije. Može li se uopće govoriti o povezanosti nacionalizma i patriotizma? Ako može, pod kojim uslovima? Ili da li patriotizam pretpostavlja nacionalizam? Država i nacija su u dijalektičkom odnosu i postoje zahvaljujući jedna drugoj. Međutim nacionalizam i patriotizam su bitno različiti. Ne samo kao pojmovi već i fenomeni. To se vidi, između ostalog, i po porijeklu i svim konstituensima nacije poput jezika, običaja i normi i biti patriotizma, a to je država kao prva vrijednost. Nacionalistima je nacija prva vrijednost. Momenat povezivanja naroda i nacionalne države jeste nacionalizam. Nacionalizam zahtjeva da jedan narod živi u svom političkom uobličenju, u jednoj nacionalnoj državi. Ako to ne uspijeva, onda se nastoji što više brinuti za prava svog naroda, koji su nacionalne manjine, u drugim nacionalnim državama. Za taj problem, rješenje se često nalazilo u samoopredjeljenju naroda.

Dva su pristupa u objašnjenju fenomena globalizacije. Identitetski pluralizam i prevladavanje nacionalne države su polazne osnove u idealističkim shvatanjima globalizacije. Sa druge strane, materijalistički pristupi globalizaciju vide kao suspendiranje ekonomskih barijera, zaštitu planete kao prirodnog staništa i pravni sistem koji reguliše prava na globalnom nivou. Prostor i vrijeme su dva elementa koji su bitni za nacionalnu državu. Ona je prostorno (teritorija) ograničena a vremenski aspekt (nacije kao svevremenskog organizma) se postavlja kao važan iz perspektivne nacionalne ukorijenjenosti u prošlosti što ujedno garantira njenu budućnost. Međutim teorije o ukidanju nacija zbog nekih nadnacionalnih institucija, poput Europske unije, nisu još ostvarene. Ljudi svoj društveni život još planiraju i realiziraju prvenstveno na nivou svoje lokalne zajednica, a potom države. Bilo koja vrsta nacionalizma zalaže se za odbacivanje i izbjegavanje globalizacije. Nacionalna država mora biti u nekom stepenu samoodrživa ukoliko planira da se suprostavi nivelirajućim trendovima globalizacije.

U **Trećem** poglavlju pod nazivom „Recentne teze o nacionalizmu“ kandidat je objasnio odnos nacionalizma (konzervativizma) i druge dvije najveće savremene ideologije: liberalizma i komunitarizma, akcenat stavljajući na savremene društvene fenomene koji su izazovi ovim ideologijama. Kandidat je razmatrao recentnu migracijsku krizu i fenomen javljanja nacionalizma u istoj. Sljedeća velika kriza unutar Europske unije ali i cijelog svijeta izazvana je medicinskim fenomenom, a to je pandemija COVID-19 koja je znatno utjecala na globalizaciju i nacionalne države. U ovom poglavlju predstavljen je odnos države naspram čovjeka kao bića kroz pitanje: da li je država protivna čovjeku, tačnije šta se dešava kada se država okrene protiv čovjeka samog? Obrađeno je također pitanje identiteta u postmodernom društvu. Poglavlje određuje mjesto i ulogu identiteta u društvu nakon moderne. Krajem 19. stoljeća, kao napredna ideja bila je ideja nacionalizma. Nacionalisti su smatrani društveno-političkom avangardom. Tridesetak godina kasnije, napredna ideja postaje socijalizam te se socijalisti označavaju kao napredni. Danas kao napredna ideja je ideja globalizacije a nacionalizam je nešto što je *passe*. Društvena činjenica jeste da je današnji svijet uređen u sistemu nacionalnih država i na taj način postoji. One države koje se ne integrišu kao nacionalne države, najčešće nestaju. Nacionalizam je jedna od osnovnih kategorija moderniteta, nije nusproizvod moderne i prosvjetiteljstva. I ne samo da je prisutan u modernosti, nacionalizam je bitno oblikovao modernost. Najveći teret krize snosile su određene nacionalne države.

Migracije su posljedica, a ne uzrok krize. One su posljedica I raznih narativa o “svijetu bez granica” odnosno “globalnom svijetu” koje je postalo “metanaracija” krajem 90-ih godina prošlog stoljeća. Sve zemlje Europske unije zatvorile su svoje granice ne samo za kretanje ljudi već i roba. Svaka nacionalna država je medicinske potrepštine čuvala prvenstveno za sebe. Praćenje razvoja virusa i njegovo širenje dešavalo se isključivo na nivou nacionalnih država. Nacionalna država će postati generator društvenog života uopće tokom ove krize. Zbog te totalitarnosti pravit će se metafore između logora i države. Totalitarno upravljanje i nadzor života jeste činjenica koja politiku čini biopolitikom, a čovjeka bićem svedeno na objekt koga jedino država može legalno zaštiti.

Učestale su izjave da je nacionalna država pred nestankom. Postoje činjenice koje opravdano problematiziraju samu nacionalnu državu ali je također činjenica da ona, kao politička kategorija i društvena činjenica, i dalje postoji. Uporedo sa tim raspravama, teku rasprave i o tome da li je savremeno društvo moderno ili postmoderno? I za samu nacionalnu državu se teoretiše na način da se kaže da je ona kategorija koja pripada moderni i kao takva nema svoje mjesto u postmoderni. Druge teorije govore o komplementarnosti nacionalne države, nacionalizma i postmoderne. U toj komplementarnosti, pitanje identiteta dobija posebnu važnost.

**Mišljenje i prijedlog Komisije**:

Već u postupku prijave doktorske disertacije kandidat je iskazao znanstvenu legitimaciju za bavljenje ovom temom te ličnu posvećenost istraživanim pitanjima, što ga je pored općih odličnih kvalifikacija na dosadašnjim razinama obrazovanja, osposobljenošću metodološkim znanjima i tehnikama, te posvećenošću znanstvenim radom činilo kvalificiranim za izradu ove disertacije. Stoga, s punom akademskom odgovornošću izjavljujemo da je doktorska disertacije kandidat mr. Ervina Sejdinovića originalan i samostalan znanstveni rad u čijoj se izradi prepliću znanja, teorije i anlize iz širokog spektra socioloških i politoloških teorija o društvu i politici. Teorijska posebnost ove disertacije je rijetki i ovdje vrlo uspješno provdeni prikaz povezanosti socioloških mišljenja sa savremenim, recentnim društvenim fenomenima kao što su migracije i pandemija virusa, na način da se vrlo plastičnim pokazuje međuovisnost teorijskih koncepata svijeta i društva sa sasvim konkretnim egzistencijalnim izazovima. Komisjja posebno ističe znanstvenu i društvenu aktualnost ovdje izvršenog istraživanja međuodnosa globalizacije i nacionalne države budući su dobijeni rezultati detektirali probleme i trasirali puteve znanstvenih odgovora na izazovnost ovog pitanja s kojim se danas susreće većina savremenog svijeta.

Na osnovu iznesenog Komisija smatra i jednoglasno zaključuje da doktorska disertacija mr. Ervina Sejdinovića zadovoljava sve relevantne kriterije naučnog rada. Stoga sa zadovoljstvom Komisija **predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu obranu doktorske disertacije mr. Ervina Sejdinovića, na temu „Nacionalna država u procesu globalizacije: otpori i perspektive”.**

**Komisija:**

Dr. Valida Repovac-Nikšić, vanredna profesorica, predsjednica

Dr. Šaćir Filandra, redovni profesor, mentor, član

Dr. Adnan Džafić, vanredni profesor, član